ПРАВИЛНИК ЗА ОРГАНИЗАЦИЯТА И УПРАВЛЕНИЕТО НА ДЕЙНОСТТА НА ОБЩИНСКО ПРЕДПРИЯТИЕ „ГОРИ И ЗЕМИ” - ГР. СЕВЛИЕВО

/Приет с Решение № 020 от 31.01.2017 г./

**РАЗДЕЛ I**

**ОБЩИ ПОЛОЖЕНИЯ**

Чл. 1. Този правилник урежда предметът на дейност, управлението, структурата, правата и задълженията на Общинско предприятие “Гори и земи” - гр. Севлиево.

Чл. 2. (1) Общинско предприятие “Гори и земи” - гр. Севлиево е общинско предприятие за осъществяване на:

* Стопанска дейност, свързана с управлението, стопанисването, възпроизводството, опазването, планирането и ползването на горите и земите от общинските горски територии - общинска собственост, което се осъществява в съответствие със законовите разпоредби;
* Управление на общинските горски територии, устройство и отчет на горите, създаване на нови гори и борба с ерозията, провеждане на възобновителни, принудителни и санитарни сечи, ползване на дървесина, странични ползвания, маркиране, сортиментиране, кубиране, подготовка за провеждане на търгове за продажба на дървесина, осъществяване на мероприятия, свързани със защита на горите, опазване на горите и вътрешен контрол, както и дейности, възложени му с решения на Общинския съвет;
* Стопанисване на общинските територии, определени за мери и пасища, отчет и поддържане на пасищата, почистване на пасищата от храсти и дървета, засаждане на екологични тревни смески, напояване и отводняване на пасищата, сенокос, балиране и продажба на сено, контрол върху ползването на пасищата;
* Стопанисване и поддържане на овощни градини, както и създаването и поддържането на нови такива;
* Изпълнение на горскостопанските планове за горските територии - общинска собственост;
* Изпълнение на поддържащи и/или възстановителни дейности в горски територии - общинска собственост, предвидени в планове за управление на защитени територии;
* Организиране и провеждане на мероприятия по защита на горските територии - общинска собственост;
* Организиране и провеждане на противоерозионни мероприятия;
* Поддържане разнообразието на екосистемите и опазване на биологичното разнообразие в тях;
* Създаване и отглеждане на нови гори върху горски и/или земеделски територии;
* Опазване на горските територии - общинска собственост;
* Стопанисване на горските територии, което обхваща дейностите по залесяване, защита срещу ерозия и порои и провеждане на сечи в горите;
* Ползване на дървесина и недървесни горски продукти, както и пашата в горските територии - общинска собственост;
* Изготвяне и съгласуване на документация, свързана с управлението на горските територии - общинска собственост.

(2) Общинско предприятие “Гори и земи” - гр. Севлиево не е юридическо лице и осъществява дейността си от името и за сметка на Община Севлиево, съобразно действащата нормативна уредба в страната и този правилник.

(3) Общинско предприятие “Гори и земи” - гр. Севлиево се създава, преобразува и закрива с решение на Общинския съвет, по предложение на Кмета на общината.

**Чл. 3.** Общинско предприятие “Гори и земи” - гр. Севлиево е със седалище и адрес на управление: гр. Севлиево, ул. "Св. Княз Борис I" № 20.

**РАЗДЕЛ II**

**СТАТУТ И ФИНАНСИРАНЕ НА ДЕЙНОСТТА**

Чл. 4.**(1)** Общинско предприятие “Гори и земи” - гр. Севлиево е създадено на основание чл. 52 и чл. 53 от Закона за общинската собственост като второстепенен разпоредител, финансиран от бюджета на Община Севлиево.

**(2)** Общинско предприятие “Гори и земи” - гр. Севлиево представя за дейността си отчет пред Кмета на Общината и съставя отчет за касово изпълнение на бюджета, баланс, оборотна ведомост, синтетична и аналитична информация в срокове, определени от първостепенния разпоредител.

**(3)** Общинско предприятие “Гори и земи” - гр. Севлиево има печат, Единен идентификационен код по БУЛСТАТ, бюджетна банкова сметка и набирателни сметки, открити със съгласието на първостепенния разпоредител. Финансовите взаимоотношения и всички въпроси по управлението и стопанисването на общинските гори се уреждат със заповеди на Кмета на общината.

Чл. 5. За осъществяване дейността на Общинско предприятие “Гори и земи” - гр. Севлиево се предоставят средства от общинския бюджет в размер, определен с решение на Общинския съвет.

Чл. 6. Приходите в План-сметката на Общинско предприятие “Гори и земи” - гр. Севлиево се формират от:

1. Разпорежданията с общински горски територии по Раздел 3  
от Глава трета от Закона за горите;

2. Приходи от :

а/ ползване на дървесина;

б/ ползване на недървесни горски продукти;

в/ издаване и съгласуване на разрешителни, позволителни, удостоверения, проекти, планове, програми и заверки на извлечения от тях, сертификати, за съгласуване на строителство в горските територии на общината и други писмени документи, предвидени в Закона за горите и други нормативни документи;

г/ маркиране, проектиране, консултиране, експертизи, измервания, оценяване, таксиране, устройство, инвентаризация, изготвяне на планова и отчетна документация.

3. Суми, дължими по договори за предоставяне право на ползвания от горските и селскостопанските територии на общината, както и невъзстановими депозити;

4. Средства от други собственици на горски територии, предоставени на общината за тяхното опазване;

5. Експортни такси за износ на дървесина и на недървесни горски продукти;

6. Глоби и обезщетения за нарушения в горските и селскостопанските територии на общината;

7. Суми от продажби на вещи, отнети в полза на общината, послужили за извършване на нарушенията по т.6 или тяхната равностойност, ако липсват или са отчуждени, след приспадане на разходите по отнемането, съхранението и продажбата им;

8. Средства от продажбата на горски семена, плодове и посадъчен материал, земеделска продукция, каталози, специализирани печатни произведения и други продукти и стоково-материални ценности, закупени, добити или произведени със средства на общината, във връзка с дейността на ОП;

9. Дарения, завещания и други;

10. Средства от български или чуждестранни държавни и правителствени институции, неправителствени организации и лица с оглед на потребителската, защитната, средообразуващата и рекреационната функция на горите, земите и научноизследователската и приложна дейност в тях;

11. Средства по Закона за горите; присъдени суми по дела, свързани с горските и селскостопанските територии на общината;

12. Неустойки по договори за дейности в горските и селскостопанските територии на общината;

13. Получени средства за обезщетения по застраховки;

14. Други приходи, определени със закон и с други нормативни  
актове;

15. Суми от финансови начети;

16. Приходи от други дейности, разрешени от законовите разпоредби.

**Чл. 7. (1)** Разходите наОбщинско предприятие “Гори и земи” - гр. Севлиево, включително работна заплата и осигуровки на работещите в него са за сметка на приходите от дейността му.

**(2)** Разходната част на План-сметката включва:

1. Възнаграждения и осигурителни плащания от работодател;

2. Издръжка на общинското предприятие;

3. Подпомагане на естественото възобновяване на горите;

4. Събиране, закупуване, доставка, преработване и съхраняване  
на горски семена и плодове;

5. Производство или закупуване и доставка на посадъчен  
материал;

6. Подготовка на почвата за залесяване;

7. Залесяване;

8. Отглеждане на подраста и на новосъздадените култури;

9. Попълване на горски култури;

10. Инвентаризация на горските разсадници и култури;

11. Направа и поддържане на огради на горски култури и възобновителни участъци;

12. Изграждане на дребни технико-укрепителни съоръжения за борба с ерозията;

13. Провеждане на сечи в горите-без материален добив;

14. Почистване на сечища и други площи за залесяване;

15. Защита на горите на общината;

16. Наблюдения и измервания на вредни емисии и замърсявания, както и провеждането на метеорологични и хидрологични наблюдения;

17. Строителство, поддръжка, ремонт и други присъщи разходи за дълготрайни активи - собственост на общината, предназначени за стопанисване на горските и селскостопанските територии на общината;

18. Строителство, поддръжка и ремонт на:

а/ горски и селскостопански пътища;

б/ складове, горски бараки, навеси, заслони, водопои, средства за видеонаблюдения и пунктове за опазване на горите;

в/ сгради и съоръжения в горски разсадници;

г/ пожаронаблюдателни кули и други противопожарни съоръжения;

д/ екопътеки и дребномащабна туристическа инфраструктура за отдих и почивка.

19. Мероприятия, свързани със стопанисването на горите в защитените територии;

20. Изграждане и организиране на горски разсадници, опитни полета, сортоизпитателни участъци, семепроизводствени градини и плантации и маточни колекции;

21. Изработване на стопански планове и програми по Закона за горите;

22. Научно обслужване и внедрителска дейност;

23. Членски внос за участие на общината в различни организации и сдружения, свързани с горите;

24. Печатни и друг вид издания, свързани с горите;

25. Обучения, квалификация и преквалификация, свързани с управлението на горските и селскостопанските територии на общината;

26. Съдебни и други такси по дела, касаещи горите;

27. Провеждане на процедури за възлагане на дейности в горските територии на общината, обществени поръчки;

28. По отнемане, съхраняване и продажба на отнети в полза на общината, вещи, свързани с опазването на горските територии;

29. Застраховки и обезщетения;

30. Безопасност и охрана на труда;

31. Разходи по опазване на горите и горските територии;

32. Разходи за добив и доставка на дърва за огрев по решение на Общински съвет  
Севлиево;

33. Други разходи, произтичащи от дейността.

Чл. 8. Калкулациите за себестойността на извършваните дейности и услуги се съгласуват с Кмета на Общината.

Чл. 9. Общинско предприятие “Гори и земи” - гр. Севлиево води счетоводна отчетност съгласно Закона за счетоводството и свързаните с него нормативни актове.

**Чл. 10. (1)** Всички постъпления, реализирани от дейността наОбщинско предприятие “Гори и земи” - гр. Севлиево се внасят в приход на бюджета на Община Севлиево.

**(2)** Всички разходи на Общинско предприятие “Гори и земи” - гр. Севлиево се извършват съгласно Единната бюджетна класификация.

**(3)** Бюджетните средства се използват само по предназначение, съгласно одобрения бюджет на Общинско предприятие “Гори и земи” - гр. Севлиево за съответната година.

**(4)** Промени в одобрения бюджет се извършват в рамките на възможностите за корекция на бюджета и по ред, регламентиран със Закона за държавния бюджет на Република България за съответната година, Закона за публичните финанси и Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на ОбщинаСевлиево, въз основа на мотивирано предложение от директора на Общинско предприятие “Гори и земи” - гр. Севлиево.

Чл. 11. (1) Общински съвет - Севлиево утвърждава ежегодно план-сметка за приходите и разходите на Общинско предприятие “Гори и земи” - гр. Севлиево.

(2) След приемане и утвърждаване на План-сметката, общината превежда ежемесечни субсидии по бюджетната сметка на Общинско предприятие “Гори и земи” - гр. Севлиево, считано от началото на календарната година.

(3) Бюджетните средства се използват само по предназначение, съгласно одобрения бюджет на Общинско предприятие “Гори и земи” - гр. Севлиево за съответната година.

Чл. 12. (1) При възникване на необходимост, Общинския съвет със свое решение, може да подпомага Общинско предприятие “Гори и земи” - гр. Севлиево с финансови средства за дейности, свързани със задоволяване на потребностите на общината и населението.

(2) Средствата по ал.1, се отпускат за определен срок и при условия, определени с решение на Общинския съвет.

Чл. 13. (1) В края на бюджетната година, съобразно резултатите от дейността на Общинско предприятие “Гори и земи” - гр. Севлиево с решение на Кмета на общината, по предложение на директора на ОП, работниците и служителите му могат да се стимулират материално.

(2) Разпределението се извършва със заповед на Кмета на Общината.

Чл. 14. Предоставеното и придобито в резултат на дейността на Общинско предприятие “Гори и земи” - гр. Севлиево имущество е общинска собственост и за него се прилага Закона за общинската собственост и другите нормативни актове в тази област.

**РАЗДЕЛ III**

**ОРГАНИ ЗА УПРАВЛЕНИЕ И КОНТРОЛ НА ДЕЙНОСТТА НА ОБЩИНСКО ПРЕДПРИЯТИЕ “ГОРИ И ЗЕМИ” - ГР. СЕВЛИЕВО. ЧИСЛЕНОСТ**

Чл. 15. **(1)** Числеността на персонала на ОП "Гори и земи" - гр. Севлиево е 8 *(осем)* броя, в т. ч. директор.

**(2)** Директорът се назначава от Кмета на Община Севлиево по реда на Кодекса на труда.

**(3)** Длъжностно и поименно щатно разписание на персонала на Общинско предприятие “Гори и земи” - гр. Севлиево се изготвя от директора и се утвържава от Кмета на Община Севлиево.

Чл. 16. (1) Общинско предприятие “Гори и земи” - гр. Севлиево се ръководи от директор.

(2) За директор на Общинско предприятие “Гори и земи” - гр. Севлиево се назначава лице, което отговаря на изискванията за директор на държавно горско стопанство и е вписано в публичния регистър за упражняване на лесовъдска практика. Той трябва да е вписан и в публичен регистър в Изпълнителната агенция по горите и да притежава удостоверение за регистрация, съгласно чл. 181, ал. 5 от Закона за горите.

(3) Директорът на Общинско предприятие “Гори и земи” - гр. Севлиево:

1. Организира, ръководи и контролира цялостната дейност на Общинско предприятие “Гори и земи” - гр. Севлиево, при спазване изискванията на действащото законодателство и приетите от Общински съвет - Севлиево програми, наредби и решения;

2. Представлява Общинско предприятие “Гори и земи” - гр. Севлиево и осъществява непосредствени връзки със специализираните и функционални звена на Община Севлиево, Общински съвет-Севлиево, ведомствата и други заинтересовани органи, служби и организации;

3. Разработва и утвърждава Правилник за вътрешния ред на общинското предприятие, в който се съдържат специфични разпоредби за организация на дейността на предприятието;

4. Разработва вътрешни правила за дейността на предприятието;

5. Изготвя длъжностно и поименно щатно разписание на персонала на Общинско предприятие “Гори и земи” - гр. Севлиево;

6. Е работодател във всички трудово правни отношения с работниците и служителите на Общинско предприятие “Гори и земи” - гр. Севлиево. Утвърждава длъжностните им характеристики, съгласно одобрената численост и длъжностно разписание на общинското предприятие, при спазване изискванията на Кодекса на труда, Вътрешни правила за дейността му и други действащи нормативни актове, след съгласуване с Кмета на Общината;

7. Съгласува изпълнението на дейността на Общинско предприятие “Гори и земи” - гр. Севлиево с Кмета на общината;

8. Изготвя и представя в дирекция "Финанси" при Община Севлиево периодични (месечни, тримесечни и годишни) финансови отчети и изискуемата информация, съгласно указанания на Министерство на Финансите;

9. Изготвя План - сметката за приходите и разходите на Общинско предприятие “Гори и земи” - гр. Севлиево;

10. Отговаря за законосъобразното и целесъобразно разходване на бюджета на предприятието;

11. Организира ефективното използване, управление и опазване на имуществото на предприятието;

12. В изпълнение на своите правомощия, директорът на Общинско предприятие “Гори и земи” - гр. Севлиево издава заповеди;

13. Организира, ръководи и провежда необходимите за дейността на Общинско предприятие “Гори и земи” - гр. Севлиево обществени поръчки, търгове и други процедури по реда на Закона за обществените поръчки, Закона за горите, Закона за собствеността и ползването на земеделските земи, Закона за общинската собственост, както и други действащи нормативни актове;

14. Разработва Правила за работна заплата в съответствие с нормативната уредба, които се представят за съгласуване в дирекция "Финанси" при Община Севлиево и се утвърждават от Кмета на общината;

15. Директорът на Общинско предприятие “Гори и земи” - гр. Севлиево и лицата, назначени в него на длъжности, за които се изисква лесовъдско образование, носят униформено облекло при изпълнение на служебните си задължения и имат правата и задълженията по чл. 190 от Закона за горите и горските територии - общинска собственост, в които осъществяват служебните си задължения.

**(4)** Не може да бъде директор на Общинско предприятие “Гори и земи” - гр. Севлиево лице, което:

1. от свое или от чуждо име извършва конкурентна търговска дейност;

2. заема длъжност в търговски дружества с общинско имущество;

3. е лишено с присъда или административно наказание от право да заема материално-отчетническа длъжност до изтичане срока на наказанието;

4. е общински съветник;

5. не отговаря на изискванията на чл. чл. 181, ал. 5 от Закона за горите.

**Чл. 17.** Кметът на Община Севлиево:

1. Сключва, изменя и прекратява трудовия договор с директора на Общинско предприятие “Гори и земи” - гр. Севлиево;

2. Дава съгласие за откриване на банкови сметки на Общинско предприятие “Гори и земи” - гр. Севлиево;

3. Одобрява вътрешните правила за работна заплата на Общинско предприятие “Гори и земи” - гр. Севлиево;

4. Утвърждава длъжностно и поименно щатно разписание на персонала на Общинско предприятие “Гори и земи” - гр. Севлиево.

**Чл. 18.** Договорите за разпореждане с предоставеното на ОП "Гори и земи" - гр. Севлиево имущество се сключват от Кмета на Община Севлиево, съобразно компетенциите си и по реда, предвиден в Закона за общинската собственост, Закона за горите и другите действащи нормативни актове.

**Чл. 19.** Кметът на Община Севлиево или определени от него лица координират и контролират осъществяването на дейността на Общинско предприятие “Гори и земи” - гр. Севлиево.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящият правилник се приема на основание чл. 52, ал. 3 от Закона за общинската собственост, чл. 21, ал. 1, т. 8 и ал. 2 от Закона за местното самоуправление и местната администрация и чл. 181 от Закона за горите.

§ 2. Правилникът е приет от Общински съвет - Севлиево с Решение № 020 от 31.01.2017 г.

§ 3. В едномесечен срок от приемане на настоящия Правилник, следва да се уведоми Регионална Дирекция по горите.

ПРЕДСЕДАТЕЛ НА ОбС:

**/**Здравка Лалева**/**